	По-надолу по Пико, Сара седеше парализирана във форда. Прелетяха през кръстовището с Ла Сиенега. Кръвта й се бе стекла от лицето. Започна да трепери и престана да възприема както събитията от последните няколко минути, така и размазания ревящ свят пред очите си. Лимузината се носеше сред сенките като нощен демон, без фарове, с настъпен до ламарините педал на газта и скорост, близка до сто и петдесет километра в час.